กสิกรเสิร์ฟ3กองตราสารหนี้รับดอกเบี้ยต่ำ
บลจ.กสิกรไทย คาดกนง. คงอัตราดอกเบี้ยนโยบายระดับ 2.00% ต่อเนื่อง เศรษฐกิจไทยฟื้นตัวช้า เสิร์ฟ 3 กองทุนตราสารหนี้
19 พ.ย. 2557

บลจ.กสิกรไทย คาดกนง. คงอัตราดอกเบี้ยนโยบายระดับ 2.00% ต่อเนื่อง เศรษฐกิจไทยฟื้นตัวช้า เสิร์ฟ 3 กองทุนตราสารหนี้ 
น.ส.ยุพาวดี ตู้จินดา รองกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า ในวันที่ 18-24 พ.ย.2557 บลจ.กสิกรไทยจะเปิดเสนอขายกองทุนเปิดเค เอ็นแฮนซท์ ตราสารหนี้ 6 เดือน เอ (KEFI6MA) ประมาณการผลตอบแทนสุทธิ 2.55% ต่อปี กองทุนเปิดเค เอ็นแฮนซท์ ตราสารหนี้ 3 เดือน จี (KEFI3MG) ประมาณการผลตอบแทนสุทธิ 2.35% ต่อปี และกองทุนเปิดเค ตราสารหนี้ 6 เดือน ซีเจ (KFI6MCJ) ประมาณการผลตอบแทนสุทธิ 2.35% ต่อปี มีนโยบายป้องกันความเสี่ยงจากอัตราแลกเปลี่ยนทั้งจำนวน และสำหรับผู้ลงทุนบุคคลธรรมดาไม่ต้องเสียภาษี 
สำหรับสถานการณ์การลงทุนในตราสารหนี้ในขณะนี้มองว่า อัตราผลตอบแทนตราสารหนี้ในระยะสั้นยังคงมีแนวโน้มทรงตัวในระดับต่ำ โดยรัฐบาลได้ออกมาประเมินตัวเลขเศรษฐกิจไทยในปีนี้ว่าอาจต่ำกว่าที่คาดที่ 1.5% จากการเติบโตของเศรษฐกิจที่ยังอยู่ในระดับต่ำและยังคงฟื้นตัวได้ช้ากว่าที่คาด จึงมองว่าการประชุมครั้งสุดท้ายของปีในเดือนธ.ค.นี้ คณะกรรมการนโยบายการเงิน (กนง.) จะยังคงอัตราดอกเบี้ยนโยบายที่ระดับ 2% เพื่อกระตุ้นเศรษฐกิจต่อเนื่อง แต่หากเศรษฐกิจไทยยังชะลอตัวต่อเนื่อง อาจมีความเป็นไปได้ที่ธนาคารแห่งประเทศไทยอาจมีนโยบายการเงินเพิ่มเติม 
อย่างไรก็ตามกองทุนตราสารหนี้ประเภทกำหนดอายุโครงการ เป็นทางเลือกที่น่าสนใจสำหรับผู้ลงทุนที่รับความเสี่ยงได้น้อยและต้องการลงทุนในช่วงระยะสั้นไม่เกิน 6 เดือน โดยกองทุน KFI6MCJ กำหนดเงินลงทุนขั้นต่ำเพียง 5,000 บาท
ส่วนกองทุน KEFI6MA และ KEFI3MG เหมาะสำหรับผู้ลงทุนที่มีสินทรัพย์ในการลงทุนสูงและสามารถยอมรับความเสี่ยงได้มากขึ้น เพื่อสร้างโอกาสรับผลตอบแทนที่สูงขึ้นด้วยเช่นเดียวกัน โดยผู้ลงทุนต้องลงทุนด้วยเงินขั้นต่ำ 1,000,000 บาท